Ib Poulsen (DF), 2008-04-03:
L 136 er lov om fiskeri og opdræt.
Den består af seks elementer, som flere af ordførerne har været inde på.
Der er habitatsdirektivet.
Vi mener i Dansk Folkeparti, at vi selvfølgelig skal have det indført, men vi mener, at det kommer lidt for tidligt, altså at man ikke har været ude at konsekvensberegne.
Med det, der er lagt op til, så frygter vi, at der vil gå alt for lang tid, inden man har fundet ud af det med de her konsekvensberegninger, og det kan være et problem for den, der gerne vil ud at fiske.
Så vi synes, at det trænger til en gang i vridemaskinen, og det forventer vi sker her i forbindelse med udvalgsbehandlingen.
Så drejer det sig om forhøjelse af priserne på lyst- og fritidsfiskertegnet.
De har ikke været reguleret siden 1990, og vi mener, det er rimeligt nok, at der kommer en 10-procents-forhøjelse.
Det er sådan set en ren win-win-situation.
Lystfiskerne får lov til at betale lidt mere for lystfiskertegnet, og så bliver der flere penge til, at man kan udsætte fisk.
Dernæst handler det om skærpelse af sanktioner ved overtrædelse af regler i forbindelse med erhvervsudøvelse.
I Dansk Folkeparti er vi direkte imod, at man går ud og vil have den her forhøjelse.
Vi har hørt Venstre sige, at 8-procents-reglen er et problem.
Det er den også, for det er simpelt hen en decideret dummebøde, man skal betale.
I uge 10 og også i påskeferien var jeg med en fiskerkutter ude at fiske, og det, der er deres store problem, når de står der - to mænd, der har 25 års erfaring - er at vurdere, hvor mange fisk af de forskellige arter de har.
De frygter hver gang, at det vil koste en bøde på 2.500 kr.
Og nu mener man så, at det er på tide at forhøje de her dummebøder til 5.000 kr.
I Dansk Folkeparti mener vi bestemt ikke, at det er vejen frem, så længe man har den slags restriktioner, hvor det er så svært.
Det er en menneskelig fejl, man begår, men man bliver straffet for den.
Det kan ikke være rigtigt.
Så er der justeringen af reglerne for puljefiskeri.
Det er jo en af de ting, som Dansk Folkeparti fik forhandlet på plads i forbindelse med den nye fiskerilov.
Det var jo Dansk Folkeparti, der pressede på for at få den og også kystfiskerordningen igennem, og det har jo vist sig, at puljefiskeriet er en succes.
Den nye fiskerilov har også skabt en optimisme i dansk fiskeri, som der ikke har været i mange, mange år.
Der bliver her lagt op til en mere fleksibel ordning, idet man kan komme ind i ordningen inden for de 13 måneder, og man kan også træde ud, hvis man ikke skylder fisk væk.
Så det ser vi som en positiv ting.
Så er der pligten til at opgive cpr-nummer.
Det mener vi også er at gå for vidt i forbindelse med kontrol af fiskerne.
Vi mener simpelt hen ikke, det er vejen frem, at man bebyrder fiskerne med endnu en ting, de skal have styr på.
Endvidere er der pligten til at medtage observatører.
Vi mener også, at det er et problem, hvis ikke det kan foregå på frivillig basis.
At have en observatør med ud i Nordsøen i 10 dage på hummerfiskeri, hvis vedkommende ikke er ønsket om bord, ved jeg ikke hvor godt kommer til at gå
Men der er jo indgået forlig på området.
Hr. Jens Kirk siger ting, vi er imod, og derfor forventer vi, at der kommer forhandlinger i gang mellem regeringen og Dansk Folkeparti for at få løst de her uenigheder.
Så vi ser sådan set frem til de videre forhandlinger, så vi kan finde hinanden på de her områder.
Som sagt er der forlig på området, men vi mener, at man burde have kontaktet os, inden man fremsatte det her lovforslag.